**דניאל סְטיוֹפִּין** (באוקראינית: **Деніел Стіопін**; נולד ב-8 באפריל 1986) הוא שחקן ויוצר ישראלי.

ביוגרפיה
--------

סטיופין נולד באוקראינה הסובייטית. ב-1999, בהיותו בגיל 13, עלתה משפחתו לישראל, והם התמקמו ברמת גן. לאחר מכן עבר להתגורר בירושלים ושם סיים את לימודי התיכון בפנימיית חוות הנוער הציוני.

החל את דרכו כשחקן עוד באוקראינה. בגיל 11 הנחה את תוכנית הכישרונות הצעירים "אריאל" של הערוץ המקומי בעיר הולדתו האוקראינית, חמלניצקי. השתתף באופרטה של שטראוס "ברון הצוענים" בתיאטרון רפרטוארי על שם פטרובסקי, וזכה בפרס חביב הקהל בפסטיבל הצגות יחיד "רוזקוטיה 97" על ביצוע המונולוג הקומי הטוב ביותר.

את שירותו הצבאי עשה כמש"ק הוראה בחיל החינוך והנוער. לאחר סיום שירותו הצבאי, החל את לימודיו בבית הספר לאמנויות הבמה "בית צבי" שברמת-גן, אותם סיים בשנת 2011. במסגרת הלימודים השתתף בהצגות "רווקים ורווקות" מאת חנוך לוין (זניידוך), "אחד משלנו" (רפא), "גן דובדבנים" (גאייב), "הקמצן" (מר ז'ק), "סיפור הפרברים" (דוק) ו"איש חסיד היה". כבר במהלך לימודי המשחק החל לתרגם מחזות מרוסית לעברית, ולכתוב מוזיקה מקורית להצגות.

ב-2011, עם סיום לימודיו, שיחק במספר הצגות פרינג' בתיאטרון הסימטה ("אינגעלע", לצידה של חנה ריבר) וב"אדיפוס - הסיפור האמיתי" בתיאטרון תמונע.

בין השנים 2012–2018 שיחק בתיאטרון גשר בניהולו האמנותי של יבגני אריה ושימש בין היתר כעוזר הבמאי שלו במספר הפקות. ב"גשר" שיחק בהצגות "הדיבוק" בבימויו של אריה, "מסעות אודיסאוס" בבימויה של שיר גולדברג, "טרוריזם" בבימויו של מיכאל קרמנקו, "דון קיחוטה", "הנפש הטובה מסצ'ואן" ו"ספר דוד המלך" בבימויו של יבגני אריה.

ב-2014 השתתף בפסטיבל להצגות יחיד "תיאטרונטו" עם ההצגה "העיטים" מאת יורם קניוק בבימויו של סלבה מלצב.

ב-2017 השתתף בתפקיד ראשי בסרט האוקראיני "הכול מתחיל בקייב", בבימויו של סרגיי קרוצנקו. בסרט גילם את מיקי, בחור יהודי יליד אוקראינה, שחוזר למולדתו כדי לגלות מידע על עברו ושורשיו. הסרט יצא לאקרנים במהלך 2018.

ב-2018 החל לגלם את דמותו של אנטולי קירילנקו, קצב ממולדובה, בסדרה הקומית "קופה ראשית". הסדרה שודרה בערוץ החינוכית. שידור העונה השנייה שלה החל ב-2020 בכאן 11, והיא אף הייתה מועמדת לזכייה בפרס אמי הבין-לאומי בקטגוריית "סדרת הקומדיה הטובה ביותר" של שנת 2019.

ב-2020 החל להגיש את ההסכת "שניים קפה - הפודקאסט של דניאל סטיופין" בערוץ היוטיוב שלו. בפודקאסט הוא מארח אנשים לכוס קפה ומשוחח איתם על חייהם ופועלם. ביולי 2021, לרגל עליית העונה השלישית של הסדרה "קופה ראשית", החל להנחות את ההסכת "הקצבייה", ביחד עם יניב סוויסה, שמשחק עם סטיופין בסדרה.

במרץ 2020 התמנה למנהל "אנסמבל כאן".

החל משנת 2022 משחק סטיופין במחזמר "החבדניקים" בתפקיד ניסים בתיאטרון הקאמרי.

סטיופין הגיש את הניקוד הישראלי באירוויזיון 2022.

בשנת 2023 השתתף בסדרת הטלוויזיה "סובייצקה" בתפקיד סטס.

בשנת 2024 השתתף בתוכנית המציאות אוטו אוכל: VIP לצד חברו השחקן יניב סוויסה. באותה שנה השתתף במחזה המוזיקלי "סווינג" בהפקת תיאטרון חיפה.

חיים אישיים
-----------

סטיופין בעל תואר ראשון בהצטיינות בפסיכולוגיה מהאוניברסיטה הפתוחה ותואר שני בשיווק מאוניברסיטת תל אביב.

הוא נשוי לסהר סופר, בתו של דרור סופר, ואב לבת ובן. מתגורר בתל אביב.

פילמוגרפיה
----------

### טלוויזיה

| שנה | סדרה | ערוץ | תפקיד |
| --- | --- | --- | --- |
| 2023 | סובייצקה - עונה 1 | כאן 11 | סטס (סטניסלב) גולדברג (אח של ענת - סובייצקה) |
| 2022 | לבד בבית - עונה 2 | כאן חינוכית | איגור (מנהל חברת הובלות בשם "איגור הובלות") |
| 2021 | לבד בבית - עונה 1 | כאן חינוכית | איגור (מנקה) |
| 2019 | השוטר הטוב 3 | YES | איגור |
| 2018-הווה | קופה ראשית | הטלוויזיה החינוכית, כאן 11 | אנטולי קירילנקו |
| 2018 | צפוף | הוט | שליח פיצה |

### תיאטרון

| הצגה | תיאטרון | מחזאי | במאי | תפקיד | שנה |
| --- | --- | --- | --- | --- | --- |
| סווינג | תיאטרון חיפה | צביה הוברמן | צביה הוברמן | מנחה בקפה ריץ | 2024 |
| החבדניקים | תיאטרון הקאמרי | אודי גוטשלק | אודי גוטשלק וגלעד קמחי | ניסים (לשעבר אולג) | 2022 |
| הפננה | תיאטרון מלנקי | חיים יזין, אלכסנדר גרינשטיין | מיכאל טפליצקי |  | 2019 |
| ספר דוד המלך | תיאטרון גשר | בהשראת הספר "דו*ח המלך דוד" מאת שטפן היים* | יבגני אריה |  | 2017 |
| אני דון קיחוטה! | תיאטרון גשר | רועי חן | יבגני אריה |  | 2015 |
| הנפש הטובה מסצ'ואן | תיאטרון גשר | ברטולט ברכט | יבגני אריה |  | 2014 |
| טרוריזם | תיאטרון גשר | האחים פרסניאקוב | מיכאל קרמנקו |  | 2014 |
| העיטים | תיאטרונטו | יורם קניוק | סלבה מלצב |  | 2014 |
| מסעות אודיסאוס | תיאטרון גשר | רועי חן | שיר גולדברג | אלפנור | 2013 |
| הדיבוק | תיאטרון גשר | רועי חן בהשראת ש. אנ-סקי | יבגני אריה |  | 2013 |

### קולנוע

| סרט | במאי | תפקיד | שנה |
| --- | --- | --- | --- |
| מסך הברזל | יבגני רומן | נהג מונית | 2019 |
| הכול מתחיל בקייב | סרגיי קרוצנקו | מיקי | 2017 |

קישורים חיצוניים
----------------

* 

* אתר האינטרנט הרשמי של דניאל סטיופין
* דניאל סטיופין, ברשת החברתית פייסבוק

* דניאל סטיופין, ברשת החברתית אקס (טוויטר)

* דניאל סטיופין, ברשת החברתית אינסטגרם

* דניאל סטיופין, סרטונים בערוץ היוטיוב

* דניאל סטיופין, במיזם "אישים" לתיעוד היצירה הישראלית

* דניאל סטיופין, במסד הנתונים הקולנועיים IMDb (באנגלית)

* דניאל סטיופין, באתר "אידיבי", מאגר הידע העברי לקולנוע ישראלי ועולמי

* דניאל סטיופין, בארכיון תיאטרון גשר
* סרטונים בערוץ של שניים קפה - הפודקאסט, באתר יוטיוב
* דניאל סטיופין באתר הסוכנות לביאה הון.
* מרב יודילוביץ', "בגלל שלא חוויתי מלחמה, אני יכול לשחק בה" , באתר ynet, 17 באפריל 2014
* אתר למנויים בלבד מיכאל הנדלזלץ, "שורדים על במת החיים", באתר הארץ, 17 באפריל 2014
* דניאל שירין, ‏אנטולי וניסים ממשיכים לעשות בלגן, גם כשהמצלמות כבות, בעיתון מקור ראשון, 3 באוגוסט 2021
* אתר למנויים בלבד חגית גינזבורג, דניאל סטיופין: "פעם חשבתי שאהיה הבחור הזה עם הפוטנציאל שלא קרה", באתר הארץ, 13 באוקטובר 2022

הערות שוליים
------------

1. ↑  International Emmy Awards (2019), IMDb
2. ↑  פוסט בדף הפייסבוק שלו, 21 בספטמבר 2020
3. ↑   ערב עם שי שטרן עונה 4 | פרק 12 - 05.04.2024, סרטון בערוץ "כאן 11 - תאגיד השידור הישראלי", באתר יוטיוב (אורך: 57:23)